長句送跂之官蘄水
作者：劉摰
朝代：宋

paragraphs: 前年東秦夏六月，望日拜恩初賜玦。
降秩削職遷黄州，倉皇束裝三日發。
故國東平不入城，北山一夜辭松栝。
親朋問訊若夢寐，骨肉分留作胡越。
論罪豈合有民社，抵讞正欲加鈇鉞。
仇家之議不盡用，天地寛仁日月察。
纔令分司置之蘄，上表謝恩秋已末。
以御魑魅乃其分，欲居蠻夷聖猶屑。
蘄也雖僻自善地，回環山溪富林樾。
平生雅志在江湖，頗與蘄人相締結。
收拾孥屬已團聚，南北無心更分别。
白魚煮玉秔炊珠，佐以秋菘與春蕨。
築室求田雖未就，典衣賣裝略無闕。
大謬不然心已忘，笑人非工已愈拙。
人生端若夢栩栩，事去何庸書咄咄。
大兒調邑換江南，要雖分房無遠别。
地劣兩舍不宿舂，晨起爲書午可達。
邑四萬戶號難治，民雜江閩吏貪猾。
鋤彊洗惡勿著意，魚逃至清人忌潔。
化以誠心磨以久，教而後刑不怨殺。
得聞無毁亦無譽，以慰蕭蕭雙白髪。